
PROCES VERBAL

Nr.89 din 22.12.2010

al şedinţei Consiliului de Observatori al Instituţiei Publice Naţionale 

a Audiovizualului Compania “Teleradio-Moldova”
Începutul şedinţei: ora 16:00
Au fost prezenţi:

membrii Consiliului de Observatori Eugeniu RÎBCA, Viorica BOGATU (CUCEREANU), Raisa LOZINSCHI-HADEI, Aurelia PERU-BALAN, Vitalie ŢAPEŞ, Viorica MEŞINĂ-PRODAN,  Mariana ŞLAPAC.

A lipsit: Tudor TATARU.
Ordinea de zi plasată pe site:
1) Modificarea Caietului de sarcini al IPNA Compania „Teleradio-Moldova” pentru anul 2010.

2) Caietul de sarcini al IPNA Compania „Teleradio-Moldova” pentru anul 2011.

3) Grilele de emisie ale serviciilor de programe ale IPNA Compania „Teleradio-Moldova”.

4) Schema de încadrare a IPNA Compania „Teleradio-Moldova” pentru anul 2011.

5) Filmele documentare, prezentate spre difuzare IPNA Compania „Teleradio-Moldova” în cadrul Proiectului „Drepturile Omului pe ecrane”.

6) Diverse.
E.Rîbca: Bună ziua. Constat prezenţa a 5 membri CO. Trebui să se apropie şi ceilalţi membri. Supun votului începerea şedinţei CO de astăzi. Cine este pentru, rog să votaţi.
S-a votat: “Pentru” – unanim (5 voturi).
E.Rîbca: În conformitate cu punctele 35, 36, 37 din Regulamentul CO, prezenta şedinţă a fost convocată de Preşedintele acestuia, Ordinea de zi a fost plasată pe site-ul trm.md, fapt despre care au fost informaţi membrii CO. La şedinţa de astăzi sunt prezenţi Preşedintele Comisiei cultură, educaţie, mass media, tineret şi sport din Parlamentul RM, dna C.Fusu. De asemenea, este prezent Ministrul finanţelor dl Veaceslav Negruţa. În curând se apropie reprezentantul Ministerului Tehnologiei Informaţiei şi Comunicaţiilor dl Dorin Recean. De asemenea, este prezent dl Valeriu Elaş, Directorul Întreprinderii de Stat „Radiocomunicaţii”.
În acest context, vă propun spre examinare următoarea Ordine de zi a prezentei şedinţe.
1) Finanţarea sigură şi corespunzătoare a necesităţilor de activitate ale IPNA Compania „Teleradio-Moldova” din subvenţii de la bugetul de stat, potrivit Caietului de sarcini.

2) Alegerea secretarului şedinţei Consiliului de Observatori din 22 decembrie 2010.

3) Diverse.

Propun să păstrăm în Ordinea de zi punctul Diverse, în care să includem celelalte chestiuni incluse în agenda şedinţei de astăzi.
Aveţi propuneri, sugestii? Nu sunt. Supun votului Ordinea de zi enunţată.

S-a votat: “Pentru” – unanim (5 voturi).

E.Rîbca: Propun să oferim cuvânt Preşedintelui Comisiei cultură, educaţie, mass media, tineret şi sport din Parlamentul RM, dna C.Fusu, dlui Ministru al finanţelor V.Negruţa, dlui V.Elaş şi reprezentantului Ministerului Tehnologiei Informaţiei şi Comunicaţiilor. După care vom parcurge etapa întrebărilor şi dezbaterilor. A sosit şi dl D.Recean.
Ofer cuvânt Ministrului Finanţelor, dlui V.Negruţa.

V.Negruţă: Problema datoriilor există între Companie şi Î.S. „Radiocomunicaţii”. Respectiv, situaţia trebuie descrisă de aceste două părţi, iar după aceasta urmează a fi expus punctul de vedere al Ministerului Finanţelor.

E.Rîbca: Atunci voi oferi cuvânt dlui V.Elaş.

V.Elaş: Voi încerca să fiu succint. Situaţia persistă de mulţi ani şi nu se îmbunătăţeşte. La începutul anului 2010 Compania avea datorii de 17,470 milioane lei. Pe parcursul anului, din 22 milioane, la data de 22 noiembrie s-au achitat mai puţin de jumătate, adică 10,639 milioane lei. La data de 31.11.2010 datoria Companiei „Teleradio-Moldova” faţă de Î.S. „Radiocomunicaţii” era de 29,433 de milioane lei.

Puterile unei întreprinderi sunt limitate. Vom ajunge, de fapt, am ajuns, că nu vom rezista. Emiţătoare nu vor rezista nici jumătate de an, deoarece de 4 ani nu s-a făcut profilaxie şi reparaţie. Mai sunt şi 370 de oameni pe care trebuie să îi salarizăm.

Venitul Î.S. „Radiocomunicaţii” de la Compania „Teleradio-Moldova” e de 37%. O mare parte a venitului Î.S. „Radiocomunicaţii” este de la Companie. Suntem o întreprindere de stat, gestionăm bunurile statului. Din an în an se adună datorii. Vă rog, să ajungem la un numitor comun privind aceste datorii.

Dacă nu puteţi plăti putem să reducem emisia la acele emiţătoare care consumă enorm. Să lucrăm după posibilitățile ţării şi ale Companiei.
S-ar putea întâmpla să nu mai putem difuza nici programele Companiei „Teleradio-Moldova”, nici cele ale TV2plus care achită, nici cele ale PrimeTV. Se mai deconectează Orange, Moldtelecom şi Moldcell. Întregile comunicaţii se pot deconecta într-un minut.

Potrivit legii, cel care nu achită trebuie să plătească penalităţi.

D.Recean: Vă mulţumesc mult pentru invitație. Dacă era să fie o situaţie normală, noi ar fi trebuit să fim creditorul principal. Dincolo de emoţii, există două aspecte pe care vreau să le menţionez.
Primul este de ordin economic. Mă refer la eficienţa Companiei. Există o lipsă de eficienţă la Compania „Teleradio-Moldova”. Ea este agravată prin faptul că nu se plătesc cheltuielile operaţionale, respectiv Î.S. „Radiocomunicaţii” nu poate să-şi întreţină infrastructura.
Al doilea aspect ține de atitudine. Intrăm într-un an nou, ştiind că nu ne vom plăti facturile. Ştiu că administraţia Companiei „Teleradio-Moldova” depune eforturi. Sunt şi anumite chestii operaţionale. Am în faţă o lucrare Aspecte instituţionale şi de reglementare a finanţării mass-media în RM. Focus pe Teleradio-Moldova. La pag 34 este un model de finanţare prin taxe de abonament. Este foarte bun, dar vreau să menţionez că din punct de vedere politic şi mai cu seamă moral, este foarte greu să argumentăm o astfel de taxă pentru finanţarea Companiei, atât timp cât există resurse enorme de eficientizare în interior.

Obiectivul prezenței noastre aici este să vă rugăm să înţelegeţi că achitarea cheltuielilor operaţionale faţă de Î.S. „Radiocomunicaţii” este o prioritate nu doar în interesul Î.S. „Radiocomunicaţii”, dar şi în interesul Companiei, pentru că aceasta ne va ajuta să implementăm TV digitală până în 2012, astfel micşorându-se cheltuielile operaţionale.

Există aspecte ale ineficienţei interne, care sunt amplificate de atitudine. Vă rugăm foarte mult să schimbăm această atitudine. Vă mulţumesc.

C.Marin: Aş vrea să intru într-o polemică cu dl ministru, D.Recean. Cred că este o eroare să credeţi că este o problemă de atitudine. Îmi pare foarte rău că percepeţi lucrurile în felul acesta. Nu cred că este ideea dvs, este o idee insuflată din exterior.
Atitudinea Companiei „Teleradio-Moldova” este una corectă. Trebuie să vedem lucrurile în ansamblu şi să ne dăm seama că este o problemă de subfinanţare a acestei instituţii.

Trebuie să abordăm problema în felul acesta, căci Compania este subfinanţată. În momentul în care am fi avut resursele necesare, nu erau probleme. Daţi-mi un argument ce să mă convingă că am avut bani din buget şi am folosit banii în alte scopuri decât cele estimate conform planului financiar.

D.Recean: Dacă aţi pus aşa problema, voi schimba optica discuţiei. Piaţa publicitară din RM este de 11 milioane de euro. Cât din această piaţă a luat TV Moldova 1, care are cea mai mare acoperire teritorială și are istoric o anumită aderenţă a publicului către unele emisiuni, inclusiv „Mesager”-ul în limbile română şi rusă? Care a fost efectul eforturilor asupra veniturilor? Înţelegem cu toţii că veniturile de la buget nu vor fi suficiente. Fac o comparaţie cu celelalte televiziuni.
C.Marin: Aţi renunţat la propria idee iniţială. Aţi pornit de la problema de atitudine şi ajungeţi la venituri publicitare.
Aţi constatat că IPNA are o atitudine preconcepută față de Î.S. „Radiocomunicaţii”, dar nu aţi adus niciun argument. Este altă temă de discuţie. Atitudinea Companiei este foarte corectă faţă de Î.S. „Radiocomunicaţii”. În condițiile în care există vre-o posibilitate, Compania își onorează angajamentele. Vreau să înţelegem cu toţii că nu este rea-voinţă.
Al doilea moment. Sunt de acord că putem aborda problema ineficienţei interne. Facem lucrul acesta, căutăm resursele interne ca să eficientizăm activitatea internă a Companiei. Încă o dată vă spun: resursele interne sunt limitate. Nu putem ţine piept datoriilor de 17 milioane şi să achităm plăţile curente pe seama acestei eficientizări. Trebuie să fim realişti. De aceea am afirmat despre existența subfinanţării Companiei.

E altceva, dacă Ministerului Tehnologiei Informaţiei şi Comunicaţiilor consideră că trebuie să reducă activitatea Companiei la jumătate de oră de „Mesagere” în limba română şi jumătate de oră în limba rusă. Faceţi demersul necesar și noi „închidem” astăzi Compania.
Să înţelegeţi corect, radiodifuzorul public nu este creaţia lui C.Marin, nu-mi aparţine mie și nici vouă. Este a societăţii. Haideţi împreună, cu forţe comune să căutăm soluţii ca societatea să aibă radiodifuzor public. Dacă spunem că societatea nu are nevoie de radiodifuzor, să o spunem clar.
Înţeleg că nu suntem pe baricade diferite. Noi nu suntem inculpaţi, iar voi procurori, chiar dacă vă suntem datori. Aţi început astfel discursul de parcă „stau pe sacul cu bani” şi nu vii dau. Asemenea tonalitate nu este adecvată şi motivată.
Dle V.Elaş, noi am rezolvat problema datoriilor istorice: le-am reeşalonat. Nu putem ca la fiecare întrunire să abordăm aceeaşi problemă. Am convenit deja.
Să discutăm ce posibilităţi avem ca să plătim datoriile pentru anul 2010. Presupun că privitor la datoriile de 17 milioane trebuiau purtate discuții în 2008 și 2009. Atunci le-aţi discutat? Care a fost efectul?

D.Recean: Vreau să fiu mai explicit privitor la problema „atitudine”. Nu am avut în vedere rea- sau bunacredință. Mă refer la atitudinea în ceea ce priveşte planificarea financiară. Am fost destul de explicit: planificăm activitatea operaţională a întreprinderii, ştiind din start că nu vom plăti. Sunt de acord cu ce aţi spus, că nu ne ajunge buget. La întâlnirea cu dl Ministru al Finanţelor am zis să convenim că trecem printr-o procedură de faliment şi atunci ştim foarte clar ce avem de făcut. Nu vreau să mă poziţionez în calitate de reprezentant al creditorului. Am spus-o prieteneşte că trebuie să rezolvăm problema aceasta. În discuţiile care au fost până acum ajungeam la o concluzie: să amânăm examinarea problemei.
Respectiv trebuie să ținem cont de faptul că CO trebuie să aprobe un plan financiar din care se vede clar unde ajungem.

Reieşind din constrângerile financiare ale Companiei „Teleradio-Moldova”, noi ne planificăm activitatea şi ştim că Î.S. „Radiocomunicaţii” va emite, căci este un subiect politic. La această atitudine mă refeream. La atitudinea privind planificarea finanţării activităţilor operaţionale ale Companiei.

Vrem să vedem, în calitate de parteneri, care sunt măsurile care le va întreprinde Compania „Teleradio-Moldova” ca să ajungem la un consens, ca aceste datorii să fie reeşalonate. Noi ştim foarte bine că nu se puteau plăti datoriile de 17 milioane. Dar care este soluţia? Vine luna ianuarie şi acel 1 milion nu va fi achitat, iar Î.S. „Radiocomunicaţii” şi ministerul de resort ştie că aceşti bani nu vor fi din activitatea operaţională. Spuneţi-mi cum să procedăm?

E.Rîbca: Aş vrea să ofer cuvânt dlui V.Elaş care dorea să intervină.
V.Elaş: Sunt nevoit. Am acționat în judecată Compania „Teleradio-Moldova” pentru datoriile de 10 milioane, acumulate în acest anul. Cheltuielile trebuie achitate. La 15 februarie voi fi nevoit să sistez prestarea serviciilor către Companie, dacă datoriile nu vor fi achitate conform acordului de rambursare. Nu am înaintat titlul spre executare.

C.Marin: Pentru noi este o surpriză mare că dl V.Elaş ne-a acţionat în judecată, dacă vorbim de buna atitudine. Noi ne-am întâlnit zilele acestea şi am discutat. Era bine să ne informaţi din timp.
Vreau să informez membrii CO. V-am informat asupra faptului că venim cu propunerea de modificare a Bugetului Companiei. Toate resursele disponibile ale Companiei „Teleradio-Moldova” urmează, potrivit acestor rectificări, să le transferăm Î.S. „Radiocomunicaţii”, inclusiv din economiile bugetare care ne permit să facem un transfer. Dacă aprobaţi astăzi aceste modificări, mâine vom face un transfer de 2 milioane de lei. Dna T.Stelea vă v-a informa.
Banii rezervaţi pentru „O-Video” s-au stocat, deoarece nu s-a finisat proiectul. Banii vor fi redirecţionaţi.
A doua economie s-a făcut la energia termică pe durata lunii noiembrie – jumătate de milion.

Vă amintesc că în luna decembrie am făcut încă o rectificare, în urma căreia am transferat Î.S. „Radiocomunicaţii” jumătate de milion de lei. Aceste acţiuni reprezintă o dovadă, inclusiv pentru dl D.Recean, a atitudinii adecvate față de obligaţiile noastre. Înţelegem că şi acolo lucrează oameni. Ne străduim să fim maximal de corecţi.

Problema trebuie să fie discutată din altă perspectivă: subfinanţarea instituţiei. Cred că facem o greşeală dacă abordăm problema închiderii acestei instituţii fiindcă astfel aţi abordat-o.

V.Negruţa: Pentru anul 2010 au fost prevăzute 55,9 milioane lei pentru Companie. Doar 2,6 milioane au fost alocaţi pentru a achita serviciile prestate de Î.S. „Radiocomunicaţii”. Când s-a făcut repartizarea mijloacelor bugetare s-a prevăzut situaţia că nu va fi plătită o parte din datorii, mai mult ca atât datoriile vor creşte. Repartizarea banilor publici a presupus o atitudine faţă de Î.S. „Radiocomunicaţii”. Mă mir că abia acum s-a ajuns la situaţia de chemare în judecată. Lăsând la o parte aspectele politice şi sociale ale activităţii Companiei „Teleradio-Moldova”, vorbim de activitatea unui agent economic.
Lăsăm la o parte şi acest aspect. Când s-a făcut rectificarea bugetului pentru 2010 s-au alocat suplimentar 15 milioane de lei. Argumentele pentru a rectifica bugetul în sensul creşterii alocaţiilor pentru Compania „Teleradio-Moldova” a fost achitarea datoriilor faţă de Î.S. „Radiocomunicaţii”. S-au alocat 15 milioane la cei 55,9 milioane. Din păcate acest supliment de 15 milioane din nou a fost repartizat în defavoarea achitării datoriilor faţă de Î.S. „Radiocomunicaţii”. Doar 9,1 milioane au fost alocaţi pentru a stinge datoria.
Vorbind despre atitudine financiară sau economică, am ajuns la sfârşit de an.

Este adevărat că s-a ajuns la o reeşalonare a datoriilor istorice. Trebuie să recunoaştem unele lucruri. Reeşalonarea la care s-a ajuns a fost graţie intervenţiei Ministerului Finanţelor, care va adus grămăjoară ca să discutăm. Discuţia care a fost săptămâna trecută la Ministerul Finanţelor a fost necesară, căci altfel nu poate activa nici Compania „Teleradio-Moldova”, nici Î.S. „Radiocomunicaţii”. Este vorba de salarizare la orice instituţie.
Codul audiovizualului prevede mai multe surse de venit. Și Bugetul de stat şi alocaţiile făcute pentru Companie sunt limitate. Reieşind din suma acordată trebuie elaborat Caietul de sarcini şi să nu încercăm să punem toate doleanţele în Caietul de sarcini. Când trecem la partea de finanţare, multe visuri de ale noastre se transformă în probleme.

Este straniu când o întreprindere de stat atacă în judecată o altă întreprindere de stat. Este un absurd, din simplul motiv că în bugetul de stat a fost o sumă mai mică decât în Caietul de sarcini care a fost aprobat. De aceea mare atenţie pentru Caietul de sarcini pentru 2011.

Cadrul de cheltuieli indică o sumă pentru activitatea Companiei „Teleradio-Moldova”. Trebuie să înţelegem că Compania „Teleradio-Moldova” poate activa în condiţiile în care îşi achită datoriile. Altfel creăm probleme economice în lanţ.

Pe lângă finanţarea de la buget este există și alte surse de finanţarea, inclusiv din publicitate.

Există un studiu, care a fost prezentat şi în şedinţă de guvern de către Agenţia Naţională pentru Protecţia Concurenţei, vis-a-vis de segmentul pieţii de publicitate. Acest studiu arată datele anului 2008. Presupunem situaţia de criză şi de reducere a activităţilor economice a subţiat și acest segment. Dar în 2008 volumul pieţii de publicitate constituia 31,7 milioane euro, echivalentul a 507 milioane lei. Conform acestui studiu cota de piaţa a Companiei „Teleradio-Moldova” este de 14,3%. În expresie valorică această cotă constituia 72 de milioane de lei. Presupunem că în 2010 sunt 50 de milioane. Dar un an electoral, precum este 2010, permite unei companii să activeze 2 ani după. Unde sunt banii din plasarea de publicitate electorală din 2 campanii electorale? Mai este şi publicitatea comercială.
Ministerul Finanţelor a solicitat informaţia despre mijloacelor financiare din activitatea proprie a Companiei „Teleradio-Moldova”. Am primit informația privind situaţia la zi, ce ţine de partea de venituri. Aceasta provoacă şi mai multe semne de întrebare la compartimentul cheltuirii acestor venituri.

Este adevărat că sunt rezerve pe intern şi pe extern, când vorbim de eficienţă. Este adevărat că avem subfinanţare, dar putem prioritiza cheltuielile pe care le face Compania „Teleradio-Moldova”.

Trebuie să înţelegeţi că fără serviciile prestate de Î.S. „Radiocomunicaţii” nu putem vorbi de activitatea Companiei „Teleradio-Moldova”: dacă ei intră în faliment, în lanţ vă duceţi şi voi.
C.Marin: Şi invers.

V.Negruţa: Sunt de acord, dar aici pot fi şi alte situaţii. Î.S. „Radiocomunicaţii” poate fi fericită să piardă un client care generează doar pierderi, de aceea nu aş fi aşa de categoric. Sunt companii care plătesc pentru serviciile respective, doar din publicitatea comercială îşi pot asigura activităţile.
Sigur, dvs puteţi să-mi reproşaţi că aveţi produse proprii. Sunt de acord, de aceea este şi finanţare de la buget.

Trebuie să fiţi atenţi la întocmirea Caietului de sarcini.

M-am referit doar la aspectele financiare. Doar cu titlul informativ, căci am vorbit şi în şedinţă la Ministerul Finanţelor: dle C.Marin aţi spus că veţi achita măcar o parte din datorii, ca oamenii să poată primi salariul.

C.Marin: Azi se rectifică şi mâine facem transferul.

V.Negruţa: Aş considera că atunci când vorbim de atitudine şi abordări, ceea ce s-a făcut la toate instituţiile financiare care sunt cu finanţare de la buget trebuie să fie făcut şi în Companie. Mă refer la prioritizarea cheltuielilor, eficientizarea cheltuirii banului public. Mai mult, sunt și lucruri care aduc pierderi Companiei. E vorba de bunuri care sunt total prost administrate.
E.Rîbca: Dle V.Elaş care sunt cheltuielile, în anul 2010, pentru transmisiunea semnalului IPNA?
V.Elaş: 24 milioane de lei.

E.Rîbca: Dna T.Stelea, care sunt cheltuielile pentru salarizare pentru acest an?

T.Stelea: 44 de milioane.
E.Rîbca: În total avem 68 de milioane. Dle Ministru, având în vedere plăţile necesare într-un an electoral, fără a vorbi de încălzire – 3 milioane, energie electrică, canalizare etc., care ar fi atitudinea dvs personală faţă de elaborarea unui buget când din start se ştie de el?
V.Negruţa: Dle Preşedinte, să nu uităm de activitatea comercială de peste 20 de milioane. Consider că în condiţiile unei bune administrări a banilor, ce vin de la buget şi din activitate proprie, se poate asigura buna funcţionare a Companiei, dacă se face o prognoză a intrărilor şi ieşirilor de mijloace financiare.

C.Marin: Sunt de acord şi înţeleg ţinta unde bateţi. Vreau să vă întreb dacă aţi fi putut gestiona situaţia economică din ţară fără ajutorul financiar din afară?

V.Negruţa: Sigur că nu.

C.Marin: Exact acelaşi lucru spun şi eu. De ce vă creaţi condiţii mai avantajoase decât mie? Din cauza acestei situaţii am discutat cu toţi miniştri. Nu aţi întrebat niciodată ce faceţi. Cum să soluţionăm problema?

V.Negruţa: Ministerul de finanţe are un document de care se conduce. Este vorba de Legea bugetului. Opinia cetăţeanului V.Negruţa nu prezintă interes. Ministrul finanţelor nu este acel care vine şi salvează situaţia.

Pe lângă alocaţiile bugetare de 70 de milioane, 20 de milioane din activitate comercială mai sunt şi alte sume sub formă de granturi – aproape 11 milioane. Resurse sunt, totul depinde cum ne prioritizăm activitatea.
Este adevărat că ţara a avut asistenţă din exterior ca să supravieţuiască, dar aceasta se înscrie perfect în Legea bugetului de stat. Am luat cu împrumut şi plătim pentru el. Dvs aţi încercat să rezolvaţi problema, asigurându-vă că nimeni nu vă atacă în judecată, nu vă va pune sechestru?
Spuneţi-mi cum se cheltuie banii, căci avem doar partea de venituri la cele 20 de milioane de lei? Nu mi-aţi arătat cum au fost cheltuiţi. Atunci se vede foarte clar care este prioritatea.
C.Marin: Codul muncii spune că prioritate este fondul de salarizare. Faptul că noi am luat din 55 de milioane am procedat greşit? Cu cele 11 milioane rămase, credeţi că putem gestiona eficient aşa cum ziceţi dvs?

V.Negruţa: Mai adăugaţi 15 şi 20 şi 10 milioane.

C.Marin: Vorbim de alocaţiile de la bugetul de stat.

V.Negruţa: Voi da citirii ce a constatat Curtea de conturi cu privire la rezultatele activităţii pentru 2009. Eu nu personific – dvs. sau altă conducere – căci gestionarea mijloacelor la intrare şi ieşire nu s-a schimbat. Raportul Curţii de conturi a constatat:

- lipsa tarifelor aprobate la serviciile prestate şi a reglementărilor privind metodologia stabilirii acestora;
- raportarea eronată a utilizării mijloacelor din fondul de rezervă a guvernului, fapt care a condus la nerestituirea în bugetul de stat a sumei neutilizate;
· necalcularea şi neachitarea trimestrială a plăţii de reglementare a CCA;
· majorarea achitării plăţilor salariale aferente;
· nerespectarea prevederilor legale în modul de achiziţionare a mărfurilor, serviciilor;
· admiterea achiziţionării şi demarării unor reparaţii capitale;
· venituri ratate de la locaţiuni a încăperilor imobilului gestionat în sumă de sute de mii;
· lipsa măsurilor de rigoare privind constituirea capitalului financiar public;
· menţinerea la un nivel înalt al creanţelor şi datoriilor;
· lipsa standardelor activităţii şi a controlului intern.
Eu am să insist ca în Companie să fie creat un serviciu de control financiar, intern de audit.

C.Marin: El este.

V.Negruţa: Dar din păcate e total ineficient. Denaturarea rapoartelor financiare: o să vă prezint ce raportul din 1 octombrie şi ce cel de azi… Atât am avut de zis.

E.Rîbca: Trebuie să fim corecţi. Aţi citit concluziile unui raport al Curţii de Conturi pentru situaţia de până la 01 ianuarie 2010.

V.Negruţa: Din păcate situaţia continuă.

E.Rîbca: Acest raport al Curţii de Conturi nu este publicat în Monitorul Oficial. Au fost examinate în vreo 3 şedinţe aceste rezultate ale Curţii de Conturi, deşi nu este în vigoare.
C.Fusu: Eu voi aborda problema din mai multe puncte de vedere. În calitate de Preşedinte al Comisiei de profil, bineînţeles că IPNA Compania „Teleradio-Moldova” a fost pentru Comisie o prioritate, pentru că în orice democraţie europeană instituţia publică a audiovizualului este una extrem de importantă prin rolul său pe care îl are în a informa, educa, distra şi culturaliza societatea. Instituţiile publice, peste tot în lume, se finanţează de la bugetul de stat. Potrivit recomandărilor CoE, UE, UERT instituţiile publice ale audiovizualului sunt finanţate suficient de către parlament. Aşa scrie şi în Codul audiovizualului.
Cu părere de rău, această instituţie mai are probleme complexe. Prima problemă pe care am încercat să o rezolvăm - independența editorială. Mă refer la perioada 2001-2009, în care potrivit rapoartelor făcea partizanat politic în favoarea partidului de la guvernare. Ca să reîntoarcem instituţia cu faţa spre cetăţean, Compania trebuie să servească interesului întregii societăţi prin informare pluralistă, prin oferirea posibilităţii fiecărui actor politic, social să-şi expună opinia.

Din acest punct de vedere, în acest an am avut mai multe rapoarte pe segmentul profesional, au fost mai multe rapoarte interne şi externe, inclusiv cele ale ODIHR. Spre bucuria noastră Compania „Teleradio-Moldova” s-a ridicat cu câteva trepte mai sus în ceea ce priveşte libertatea de exprimare, la fel precum funcţionează mai multe instituţii audiovizuale. Majoritatea din ele, inclusiv Compania „Teleradio-Moldova”, în campania electorală a oferit spaţiu de emisie relativ echilibrat pentru toţi actorii politici.
Compania „Teleradio-Moldova” este importantă și pentru faptul că activează în condiţii diferite de cele ale instituţiile comerciale, care pun accentul pe venit. Acestea din urmă produc emisiuni care captează atenţia, astfel încât să atragă mai multă publicitate. Ele nu pun accentul pe emisiuni de cultură, educaţie etc. Iată de ce instituţia publică are nevoie de sprijin suficient de la stat, altminteri se devalorifică şi îşi pierde sensul.
Sunt de acord că instituţia nu foloseşte eficient banii publici de care dispune. Ei sunt puţini. Aş vrea să fie clară descrierea la aceste linii de buget, care sunt solicitate. Până în prezent nu am putut afla cât costă o oră de emisie originală la TV şi radioul IPNA, o oră de retransmisie. Nu ştie nimeni să răspundă.

Nu avem o evaluare clară a nivelului de eficienţă a tuturor studiourilor care există. Mă refer la TV, căci este mai costisitoare şi are un impact direct. La radio lucrurile stau un pic mai bine.

Aş fi de acord cu Ministrul Finanţelor. Trebuie să avem un tablou mai clar cu Departamentul publicitate: cum funcţionează, care sunt veniturile? Poate ar trebui să aplicăm practica altor TV, în care se schimbă, odată la 3 ani, compania de atragere a publicităţii.
C.Marin: Codul muncii spune că sunt angajaţi pe termen nedeterminat.

C.Fusu: De asemenea ar trebui un audit intern financiar ca să ştim exact cum se cheltuie banii publici. Dacă sunt puse priorităţile, se pot obţine şi economii.

C.Marin: Daţi-mi un exemplu când resursele financiare au fost folosite iraţional?

C.Fusu: Vorbesc în calitate de Preşedinte al Comisiei mass-media. Suntem interesaţi de eficienta cheltuire a banului public. Ne interesează calitatea produsului media. La capitolul ştiri avem îmbunătăţiri.
A trecut mai bine de un an de când este un nou management. De ce până la ora actuală nu avem o restructurare a acestei instituţii? Calitatea produsului este joasă, aceasta este și opinia publicului. Trebuie să tindem spre o îmbunătăţire a produsului pentru a putea solicita o finanţare suplimentară.
De ce până astăzi nu este o nouă organigramă?
În opinia mea ar trebui să existe şi taxe de abonament, ca instituţia să aibă mai multă autonomie.
Mă reîntorc la calitate. Trebuie să avem un produs bun, emisiuni săptămânale. De ce majoritatea emisiunilor sunt lunare sau bilunare? Toată producţia pe care o face Compania este încă moştenită.
Nu sunt de acord că instituţia ar putea să emită 2-3 ore pe zi. Dacă punem instituţia publică în condiţiile de a emite 2-3 ore, atunci compromitem serviciul public. Trebuie împreună să găsim o soluţie: să îmbunătăţim calitatea din punct de vedere managerial şi artistic al produsului media. Vrem sau nu vrem, CoE şi UE va insista asupra îmbunătăţirea calităţii.

Cine ne poate ajuta cu un plan de restructurare?

A.Sîrbu: Se discută mult astăzi, dar de ce nu vorbim despre cum se stabileşte acest buget pentru Compania „Teleradio-Moldova”? De ce 55 milioane, dar nu altă sumă? Din punctul meu de vedere nu trebuie să ajustezi un Caiet de sarcini, care este oferta pentru public, la posibilităţile statului. Calea trebuie să fie inversă.
Până acum nu a existat o coordonare privind elaborarea bugetului Companiei. Orice am scrie în Caietul de sarcini nu contează pentru nimeni. Sunt convinsă că bugetul pe care îl solicităm noi poate fi îmbunătăţit, dar felul în care se alocă aceşti bani este puţin ciudat.

Priorităţile sunt foarte clare pentru actualul management. Din ceea ce am făcut s-a văzut foarte clar că tindem spre o instituţie cu adevărat în serviciul oamenilor. Fără surse suplimentare nu ne vom putea moderniza. Se ştie bine că din punct de vedere al costurilor este mai eficient „să ridici o casă nouă”, decât să restructurezi ceva. Admit că bugetul nostru 55 de milioane este o sumă exagerată pentru unii. Mai putem discuta la alte categorii: cum sunt distribuiţi etc.
O evaluare de acest fel s-a făcut. Pe parcursul acestui an s-a elaborat o strategie de dezvoltare a instituţiei pe termen lung – prima de acest fel. Este un document public, la care am lucrat cu colegii de la UERT. Potrivit acestor experți, bugetul Companiei „Teleradio-Moldova” este cel mai mic din Europa. Este mult prea mic, pornind de la criteriul „cheltuieli pe cap de locuitor”.
Putem discuta la infinit despre eficientizare. Am putea să ne întrebam ce s-a întâmplat în acest an cu Moldova 1. Voi încerca să fiu succintă. Ne dorim o instituţie flexibilă, mai puţin birocratică. Potrivit experţilor UERT asemenea transformări ale unui serviciu public al audiovizualului, în conformitate cu practicile europene, durează nu mai puţin de 2 ani. În unele instituţii europene reformele au durat și mai mult.
Anul acesta am elaborat și adoptat strategia, am semnat contracte de colaborare pe termen lung, care ne ajută să îmbunătăţim calitatea produsului şi punerea în aplicare a acestui plan de restructurare prin implicarea managementului Companiei. În decembrie, am stabilit că noua organigramă va putea fi prezentată public până în luna martie. Nu stăm pe loc, nu suntem indiferenţi, dar peste noapte nu se poate face totul. Restructurarea nu înseamnă să concediezi 1000 de oameni.

Nu auzim pe nimeni să spună despre eficientizarea Î.S. „Radiocomunicaţii”. De ce nu vorbim despre preţurile acestui agent economic, calitatea lui de monopolist, despre calitatea serviciilor acordate?

V.Negruţa: Privitor la ceea ce ţine de Caietul de sarcini, căci am înţeles din agendă că se pune în discuţie Caietul de sarcini pentru anul 2011, vă rog să amânaţi discuţia acestui Caiet de sarcini şi vă spun de ce. În mare parte acest Caiet de sarcini, pe lângă activităţile ce ţin de activităţile instituţiei reprezintă și un şir de cifre de ordin financiar. Să solicităm o expertiză a acestor cifre. Ministerul Finanţelor are o direcţie specializată în această activitate. Dacă doriţi vă poate face o expertiză.
Sunt lucruri care merită a fi consultate. A fost un apel de a porni de la buget şi, în dependenţă de volumul de mijloace financiare alocate, urmează a fi programate activităţile. Astfel vei avea succes, în cele din urmă.

Chiar mă bucur să fiu invitat la Consiliul de Observatori. Vă mulţumesc pentru invitaţie. Am înţeles că este prima dată când Ministerul Finanţelor este invitat la aşa gen de discuţii. Cred că prezenţa mea a fost utilă şi a ridicat întrebări care în timpul apropiat își vor găsi şi răspunsuri. Atât am vrut să vă spun.

E.Rîbca: În Codul audiovizualului, art.51, sunt menţionate nişte atribuţii/obligații care trebuie realizate de Compania „Teleradio-Moldova”. În opinia mea, în privinţa aspectelor financiare ar trebui să fie efectuată o expertiză a proiectului Caietului de sarcini.
V.Negruţa: Nu ne-a fost prezentat Caietul de sarcini.

E.Rîbca: Va ajunge al Ministerul Finanțelor, în 2-3 zile. Totuşi aş vrea să nu uităm de unele atribuţii specifice instituţiei publice. Dle Ministru al Finanțelor, vă mulţumesc pentru prezenţă. Ofer cuvânt dlui D.Recean.
D.Recean: În ultimul an, într-adevăr, au fost schimbări calitative. Ştiu că dna A.Sîrbu a pus suflet, dar din punctul nostru de vedere aceste eforturi nu sunt suficiente. Sunt lucruri care nu ţin de conţinut. Este vorba de restructurarea operaţională. Noi cei de la Ministerul Tehnologiei Informaţiei şi Comunicaţiilor, Î.S. „Radiocomunicaţii” nu vedem această finalitate. Aceasta ne pune într-o situaţie de incertitudine.

Ministerul Tehnologiei Informaţiei şi Comunicaţiilor a promovat programul de trecere la TV digitală. Sperăm ca acest program de trecere la TV digitală să fie aprobat.  Î.S. „Radiocomunicaţii” are un plan foarte clar cum să reducă cheltuielile operaţionale.
Eu sunt pentru taxe de abonament, dar este greu să justifici o taxă când o bagi într-o „oală a ineficienţei”. Am zis despre ineficienţă şi vreau foarte mult să rog Consiliul de Observatori să mergem pe următoarea formulă. Vă rugăm să aveţi abordare faţă de Caietul de sarcini. Ştiți că aveți 70 de milioane în buget. Compania trebuie să-şi determine cota de publicitate în piaţa respectivă şi eventuala asistenţă externă. Vă rog, căci trecem în anul nou cu datorii, care cu certitudine nu vor fi achitate.
Achitarea de către Companie a serviciilor către Î.S. „Radiocomunicaţii” duce la un grafic expeditiv de implementare a TV digitale, care va duce la micşorarea cheltuielilor operaţionale şi posibilitatea de alocare a acestor fonduri pentru conţinut.
Aveţi dreptate, o bună parte din venituri se duc în activităţi operaţionale şi rămân foarte puţine resurse financiare pentru conţinut. Haideţi aceşti 2 ani să ne mobilizam, astfel ca să ne putem păstra angajamentul ca spre sfârşitul lui 2012 să vă putem da o platformă digitală cu cel puţin 500 de mii de clienţi. Acesta este obiectivul nostru.
A.Dorogan: Produsul nostru este, de fapt, din două componente. Producem programe în interesul public. Și cel de al doilea component, în baza Constituţiei și Codului audiovizualului, statul se obligă să ofere cetăţenilor acest serviciu, distribuirea acestui produs către cetăţean. Sunt două lucruri: produsul şi distribuirea.
Noi astăzi vorbim despre distribuire, dar am crezut că vom discuta despre produs. Este obligaţia statului această distribuire. În multe ţări aceşti bani nici nu intră în instituţie. De ex., în România, din banii cetăţeanului (abonament) se plătesc salariale. Din bugetul statului vin banii pentru a plăti emiţătoarele.

Noi avem un fel de struţo-cămilă. Totul este amestecat. Am simţit un pressing: nu ştim ce am făcut sau nu am făcut, dar nu am primit niciun ban din buget destinat comunicaţiilor. Nu am primit aşa ceva. Dacă am fi primit această linie de buget şi nu i-am fi dat-o Î.S. „Radiocomunicaţii” era să fim vinovaţi. Dimpotrivă, noi ne vom asuma astăzi obligația să le dăm vreo 2 milioane din veniturile noastre.
Guvernul trebuie să ştie că produsul trebuie distribuit. Nu vreau să intru în polemică privind calitatea distribuirii produselor de către Î.S. „Radiocomunicaţii”.

D.Recean: Dle preşedinte, permiteţi-mi să vă informez că unicul motiv pentru care astăzi nu putem să fim mai agresivi în implementarea tehnologiilor digitale sunt aceste 30 de milioane. Am încercat să merg la bancă şi să cer credit pentru procesul de digitalizare. Ei mi-au spus: cum poți cere bani, dacă ai pierderi atât de mari? Am fost şi la Banca Europeană de Reconstrucţie şi Dezvoltare şi le-am spus că putem vinde 30% din radiocomunicaţii sub forme de capital, la care ei mai adaugă un împrumut pentru a implementa TV digitală. Acelaşi lucru mi-au zis, că am structură financiară ineficientă şi nesănătoasă.
Motivul pentru care noi nu mergem mai departe sunt anume aceste datorii. Dar solicitat CO să stabilească priorităţile, să aveţi în vedere acest aspect – achitarea cheltuielilor către Î.S. „Radiocomunicaţii” este şi în interesul Companiei.

E.Rîbca: În cazul în care ajungem la cheltuieli de 68 de milioane pentru salarizare şi Î.S. „Radiocomunicaţii” mai avem 12 milioane de cheltuieli pentru apă, energie electrică, transport. Atunci când un minister face o conferinţă de presă, o transmisiune în direct sunt cheltuieli adăugătoare care sunt reflectate în Caietul de sarcini…
Discutăm cu emoţii, învinuindu-ne unii pe alţii, aruncăm totul în aceeaşi „oală”. Impunem prin lege obligația de a reflecta realităţile din RM. Numai cheltuielile numai pentru „Mesager” sunt enorme!

Vă asigur că următorul Caiet de sarcini va avea ca supliment o detaliere a acestor cheltuieli. Dacă vorbim de vina Companiei „Teleradio-Moldova” privind stoparea procesului digitalizării, învinuim şi nişte oameni care lucrează aici. Astfel punem în discuție o eventuală reducere de personal.

D.Recean: Î.S. „Radiocomunicaţii” are un grafic accelerat de trecere la TV digitală. Aceasta nu înseamnă că am învinuit Compania „Teleradio-Moldova” pentru problemele Î.S. „Radiocomunicaţii”. Noi deja procurăm echipamentul pentru prima etapă.
Rugămintea noastră este să ne ajutaţi, astfel încât şi Compania „Teleradio-Moldova” să beneficieze de micşorarea cheltuielile operaţionale. Vă rog să acceptaţi mesajul meu în acest mod, dar nu ca blamare a IPNA. Este o problemă de sistem. Vă rog să nu intrăm în noul an cu neachitări neplanificate şi să nu facem lucrul acesta nici în 2011.
V.Elaş: În 2009 Î.S. „Radiocomunicaţii” a extins reţeaua TRM cu 5 emiţătoare din datoriile achitate. Anul acesta am procurat un emiţător pentru Ungheni, care economiseşte de la 68 kW la 19 kW. Deşi aveţi datorii, am găsit surse şi am eficientizat serviciul dvs. Vă rog, să ţineţi cont de aceasta.

D.Recean: Avem şi noi probleme de eficienţă. Vă dăm datoria aceasta cu un discount de 30%, dar achitaţi-o.
E.Rîbca: Compania are datorii de 29 milioane, pentru anul viitor trebuie să achităm 27 milioane. Sunt planificate doar 56 de milioane.
A.Sîrbu: Plătim Î.S. „Radiocomunicaţii” şi nu vom avea produse.

Se discută.

A.Dorogan: Consider că decizia CO ar trebui să fie un demers către guvern pentru a redistribui mijloace suplimentare ca să achităm datoriile către Î.S. „Radiocomunicaţii”, poate direcţionate direct. Noi înţelegem situaţia, dar nu e vina noastră. CO poate atenţiona guvernul ca să ieşim onorabil din această situaţie. Distribuirea produsului este obligaţia statului. Statul nu are obligaţia să distribuie aceste canale.
V.Meşină-Prodan: Dnă T. Stelea, câţi bani au fost alocaţi din buget în 2009?
T.Stelea: 92 milioane.
V.Meşină-Prodan: După 2009 datoria faţă de Î.S. „Radiocomunicaţii” a constituit 17 milioane. Astfel că 92 de milioane nu au fost suficienţi pentru a achita plăţile Î.S. „Radiocomunicaţii”. În 2010 am primit 70 milioane. Dl V.Negruţa a vorbit de 70 milioane pentru 2011. Şi aceasta nu e sigur.
E.Rîbca: Legea bugetului prevede că dacă până la 31 decembrie nu se aprobă o nouă lege, atunci pentru anul viitor se aplică finanţarea în sumă de 1/12 lunar. Adică este aceeaşi sumă.

D.Recean: Eu ştiu cifrele acestea. Eu am vrut să rog CO să stabilească anumite principii de achitare.

V.Meşină-Prodan: Consider că e normal, dacă dvs., dl V.Negruţa şi Preşedintele IPNA ați încerca să găsiți soluţia. Aţi spus că piaţa de publicitate, grosul ei este luat de altă companie.

D.Recean: Nu am spus aceasta. Am întrebat cât luaţi voi din 11 milioane.

V.Meşină-Prodan: Anul acesta va fi mai puţin de 14%, căci telespectatorul vrea produs calitativ. Fără investiţii nu se poate face calitate. Aceste posturi care i-au bani mulţi pe publicitate difuzează produse de peste hotare.

C.Fusu: Aţi fi putut realiza măcar o emisiune de calitate într-un an jumătate? Dacă vreţi să vă afirmaţi pe piaţă trebuie să găsiţi soluţii măcar pentru o emisiune interesantă.
A.Dorogan: În 4 luni de campanie electorală era cam greu de strecurat o emisiune bună.

C.Fusu: De ce PrimeTV a reuşit?

V.Cucereanu: Sunt îngrijorată de situaţia dată. TV lucrează de 3 luni fără studioul mare. Banii care vi se dau, cele 2 milioane, iarăşi nu au ajuns la finisarea studioului. Elementar, nu au un studio bun de unde să emită.
R.Lozinschi-Hadei: Este straniu cum se pune problema. Este vorba de 2 instituţii de stat. Reprezentanţii statului apără interesele unei instituţii cu 300 de angajaţi şi nu se gândesc la o instituţie cu 1000 de angajaţi şi care este de interes public şi apără interesele alegătorilor care i-au ales în această funcţie.

Dl D.Recean a amintit de o procedură de care am auzit mai înainte. Este vorba de faliment. Ce presupune această procedură?

A.Peru-Balan: Vă daţi seama de opinia publică, dacă se va afla despre falimentarea TRM? Ne aduce aminte de un demers al unui preşedinte care scria că acest Consiliu de Observatori a venit să falimenteze Compania.
D.Recean: Eu am utilizat termenul de falimentare în sens financiar.
R.Lozinschi-Hadei: Pentru dvs prioritate este achitarea datoriilor faţă de Î.S. „Radiocomunicaţii”, pentru noi – serviciile jurnalistice bune. Eu văd prioritate alocarea banilor pentru retehnologizarea Companiei. Poate e cazul ca statul să se gândească şi să nu mute banii „dintr-un buzunar în altul”. Managerii Companiei trebuie să se ocupe de produsul jurnalistic.
D.Recean: Am făcut abstracţie că reprezint un creditor al acestei instituţii. Am rugat ca, atunci când elaborați Caietul de sarcini pentru anul viitor, să nu generaţi datorii suplimentare față de Î.S. „Radiocomunicaţii”.
R.Lozinschi-Hadei: Atitudinea dvs e de parcă daţi banii din buzunarul dvs. Sunt banii contribuabililor. Poate ei au nevoie de produse de calitate, dar nu de plăţile faţă de Î.S. „Radiocomunicaţii”.

D.Recean: CO aprobă un buget care presupune că serviciile prestate de Î.S. „Radiocomunicaţii” nu vor fi plătite. Aceasta mă îngrijorează.
E.Rîbca: Cu o astfel de finanţare oricum intrăm în datorii.

V.Meşină-Prodan: Cu aşa cheltuieli Compania nu va putea achiziţiona tehnologii noi, iar calitatea produsului nu va fi cea mai bună. Problema aceasta trebuie soluţionată de Ministerul Finanţelor.

Membrii CO discută.

D.Recean: Responsabilitatea CO este să aprobe un buget pentru TRM. Bugetul real pentru 2011 este de 70 de milioane, plus cele din publicitate. Anul viitor TRM ar putea avea un buget real de 87 milioane.

A.Sîrbu: Noi am realizat Caietul de sarcini pornind de la 55 milioane, căci nu ni s-a promis 70 de milioane. Nu putem spera la mai mult de 55 milioane. În buget veţi vedea estimările noastre din 55 milioane.

E.Rîbca: Dacă nu se aprobă bugetul, vom avea aceeaşi sumă ca anul 2010, adică 70 de milioane.
D.Recean: Anul viitor, TRM va avea 87 de milioane de lei. Presupunem că nu va fi o creştere a pieţii publicitare şi va fi ca în anul acesta 17 milioane lei. Problema este că voi planificaţi deja neachitări faţă de Î.S. „Radiocomunicaţii”. Nu vedem finalitatea acestei probleme.
E.Rîbca: Doreşte cineva să mai ia cuvântul, căci vreau să declar o pauză? Declar o pauză de 15 minute.

După pauză

E.Rîbca: Stimaţi colegi a fost propunerea din partea membrilor CO de a continua discuţiile. Am pregătit un proiect de hotărâre care reflectă viziunea mea cu privire la finanţarea sigură şi corespunzătoare a necesităţilor de activitate ale IPNA Compania „Teleradio-Moldova” din subvenţii de la bugetul de stat. În proiectul hotărârii fac trimitere la prevederile Codului audiovizualului: art.64 alin.(2), art.62 alin.(1)-(3) şi altele. Art.64 alin.(1) prevede că Parlamentul garantează finanţarea sigură şi corespunzătoare a necesităţilor de activitate ale companiei. Mai citez art.51 alin.(1)-(2) din Codul audiovizualului în care sunt prevăzute atribuţiile companiei. Nu le dau citirii, le cunoaştem cu toţii. Dau citirii dispozitivul acestei hotărâri. Consiliul de Observatori hotărăşte:

1. Se solicită Parlamentului Republicii Moldova elaborarea şi adoptarea unui proiect de lege privind finanţarea sigură şi corespunzătoare, potrivit Caietului de sarcini, a necesităţilor de activitate ale IPNA Compania „Teleradio-Moldova” din subvenţii de la bugetul de stat.

2. Preşedintele Companiei va solicita Î.S. „Radiocomunicaţii” încheierea unui acord de reeşalonare pentru anul 2012 a datoriilor acumulate în anul 2010.

3. Preşedintele Consiliului de Observatori va informa Parlamentul Republicii Moldova şi Comisiei cultură, educaţie, cercetare, tineret, sport şi mass-media.
Stimaţi colegi, aveţi propuneri, obiecţii, sugestii? În pauză am discutat cu un coleg care a înaintat propunerea, care ar suna în felul următor: Consiliul de Observatori al IPNA Compania „Teleradio-Moldova” se adresează către Guvernul Republicii Moldova cu solicitarea de a soluţiona chestiunea datoriilor Companiei către Î.S. „Radiocomunicaţii”. Am putea să o redactăm mai târziu.
Pot supune votului?
Voci: Da.

E.Rîbca:  Cine este pentru, rog să votaţi.

S-a votat: “Pentru” – unanim (7 voturi).

E.Rîbca: Următoarea chestiune din agenda şedinţei CO de astăzi este Alegerea secretarului şedinţei CO din 22 decembrie. În acest context, vă reamintesc că este vacantă această funcţie. Sunt doritori? Nu sunt. În acest caz, rog să înaintaţi propuneri pentru numirea secretarului şedinţei CO din 22 decembrie.
M.Meşină-Prodan: Dna V.Bogatu (Cucereanu).

E.Rîbca: Supun votului aprobarea hotărârii nr. Cu privire la alegerea secretarului şedinţei din 22 decembrie 2010.
S-a votat: “Pentru” – unanim (7 voturi).

M.Şlapac: Ar trebuie să ne adresăm Parlamentului Republicii Moldova. Alegem secretarul la fiecare şedinţă…
E.Rîbca: De acord.

Potrivit Ordinii de zi urmează să examinăm filmele documentare transmise spre difuzare Companiei „Teleradio-Moldova” în cadrul proiectului „Drepturile omului pe ecrane”. În acest context, aş vrea să aduc atenţiei următoarele informaţii. La adresa CO a parvenit o scrisoare din partea dlui V.Marian. În aceeaşi zi a fost organizată o pichetare în faţa Casei Radio, în cadrul căreia a avut loc o întrevedere între Preşedintele CO şi reprezentanţii pichetanţilor. În cadrul acestei întâlniri am promis că voi insista şi voi include în Ordinea de zi a următoarei şedinţe CO examinarea filmului.
Sunt prezenţi la această şedinţă dnii V.Filat, V.Ghileţchi, V.Ciobanu, I.Vancea, M.Laşcu. De asemenea, azi, înainte de şedinţă la adresa CO a parvenit un demers din partea Coaliţiei Nediscriminare. Nici nu am reuşit să citesc acest demers. Sunt prezenţi din partea semnatarilor A.Frolov, O.Brega.
Propun pentru început să vizionăm acest film, după care să audiem poziţia părţilor implicate.

Se vizionează filmul.

E.Rîbca: Stimaţi colegi, vreau pentru început să ofer cuvânt dlui V.Marian, care a depus acest demers.

V.Marian: Ca şi cetăţean al RM am depus o plângere cu privire la difuzarea acestui film. Printr-o scrisoare deschisă mi-am exprimat punctul de vedere şi am cerut scoaterea acestui film din grilă. Consider că difuzarea acestui film reprezintă promovarea directă şi indirectă a intereselor minorităţilor sexuale. În acest sens, am invitat alături de mine reprezentanţi ai societăţii civile care îşi vor expune părerea.
E.Rîbca: Aş vrea să-i dau curs acestui demers de a oferi cuvânt celor prezenţi. Ofer cuvânt dlui Vasile Filat, Preşedintele Asociaţiei „Pentru familie”.

V.Filat: Stimaţi membri ai CO, primul lucru care vreau să-l accentuez este că nu avem niciun resentiment faţă de minorităţile sexuale, nicio ură. Îi acceptăm pe ei ca şi pe alţi cetăţeni. Din pricina orientării sexuale nu ne face să-i punem într-o categorie a persoanelor, care s-ar simţi discriminate. În acelaşi timp cred că homosexualitatea este o practică periculoasă pentru sănătatea celor ce o practică, pentru integritatea lor familială.
Drept dovadă constituie cazul de sinucidere a homosexualului în vârstă de 27 de ani, la data de 6 decembrie 2010. Filmul şi toate acţiunile de până acum a homosexualilor sunt o tentativă de a scoate în public această practică sexuală. Cred că este o încercare insistentă de a impune practica aceasta la restul societăţii.
În film s-a spus că homosexualii sunt nevoiţi să ţină în taină viaţa sexuală şi să ducă un mod de viaţă dublu. Viaţa sexuală este o taină, nimeni nu vine să-şi povestească viaţa intimă. Nu ne impune nimeni să ducem un mod de viaţă dublu. Nu vedem care este sensul de a insista şi de a expune relaţia sexuală într-un mod agresiv. Este bine cunoscut lucrul că homosexualitatea este o practică ce se învaţă, mai ales de copii, care sunt lipsiţi de discernământ, atunci când sunt impuşi. Li se stârneşte curiozitatea.

Drept dovadă pot să spun despre cazul din 2002 din satul Trebujeni unde a venit un turist american ce a stat o perioadă în sat şi a reuşit să pervertească 16 copii care au fost nevoiţi să meargă în SUA să participe la proces. Vreţi să spuneţi că acei copii aşa s-au născut? Căci argumentul homosexualilor este că aşa s-au născut. Copii au învăţat practica aceasta.
Un alt lucru este că în film se spune cu text deschis care este scopul lui. Scopul comunităţii homosexuale este de a expune în public asupra practicii acesteia, astfel ca societatea să o conceapă ca ceva normal. Mă gândesc ce efect va avea asupra copiilor mei.
Dl Marcicov a spus în film să nu credem că vor ieşi parade, unde se vor săruta. Nici nu trebuie, căci în film este deja prezentat cum se sărută bărbat cu bărbat. Nu e vorba de sărut amical. Sunt îngrijorat de impactul ce îl va avea asupra copiilor mei.

Mă gândesc la cazul din 6 decembrie când doi homosexuali au fost prinşi în WC public de către un copil care a ieşit şi i-a spus mamei sale că doi bărbaţi fac prostii. Mama s-a dus la poliţie, după care au persoanele în cauză au fost reţinute. În urma încercării poliţiştilor de a le lua datele personale, unul din tinerii aceştia s-a sinucis. Organizaţia GenderDocM a învinuit poliţiştii. Credem că este o discriminare a poliţiei.
Astfel întreaga societate poate fi discriminată şi nu-şi pune nimeni întrebarea ce efect va avea asupra acelui copil scena care a văzut-o. Cât de mult i-a fost afectată opinia despre viaţa intimă? Este îngrijător că imediat li s-au alăturat celor doi homosexuali un colaborator al GenderDocM ca să le apere drepturile. Aceasta ar însemna că patrula acolo nu trebuia să fie? Întrebarea mea este de ce nu a fost oprit copilul. Poate au fost interesaţi să vadă copilul.

A.Frolov: Nu a fost niciun copil acolo.
E.Rîbca: Stimată audienţă nu am stabilit timpul, dar începând cu următorul vorbitor, cred că voi oferi maxim 5 minute pentru discurs.
V.Filat: Mulţumesc, ofer şi colegilor mei posibilitatea să vină cu argumentele lor.

E.Rîbca: Ofer cuvânt dlui Valeriu Ghileţchi, deputat PLDM.

V.Ghileţchi: Mulţumesc. Am activat în Comisia pentru drepturile omului, acum activez în Comisia pentru politică externă şi sunt membru al delegaţiei RM la APCE. Pentru început vreau să spun că nimeni dintre noi nu are ură pe cei care au altă orientare sexuală. Aş vrea să mă refer la aspectul legal. Atunci când vorbim despre drepturile omului şi filmul are un scop nobil, prezentând drepturile minorităţilor sexuale. În acest caz, îmi pun următoarea întrebare: putem noi apăra drepturile omului, atunci când se încalcă legislaţia Republicii Moldova? La ce mă refer? 1/4 din film, aproximativ 5 minute, sunt dedicate unui cuplu homosexual din Germania. De ce ne-ar trebui să prezentăm situaţia din Germania, când în Codul civil şi în Codul familiei este stipulată definiţia familiei.
Vreau să vă spun că la APCE, în sesiunea de primăvară, conform rezoluţiei s-au acceptat 4 amendamente din partea deputaţilor creştini, conservatori. În acestea este scris că dreptul de a recunoaşte, a legaliza cuplurile homosexuale aparţine în exclusivitate statelor membre. Din afară nimeni nu poate impune acest lucru. Acesta este un lucru ilegal, neconstituţional, promovat prin acest film. Mai mult ca atât dreptul de a înfia copii, drepturi matrimoniale, lucruri specificate în rezoluţia APCE, sunt la discreţia statelor membre.
Dacă vorbim de drepturile omului, în Convenţia europeană despre drepturile omului, care este o biblie în domeniu, nu este stipulat drepturile minorităţilor sexuale. Şi ei au anumite drepturi care sunt respectate în RM într-o mare măsură. Având o agendă clară cu privire la recunoaşterea căsătoriilor homosexuale, consider că acest film încalcă flagrant legislaţia ţării noastre şi nu poate fi difuzat.

Ştiu că aveţi o Comisie de etică în Companie şi dacă ea a vizat acest film, s-ar putea ca şi Comisia de moravuri să se expună. Aceasta e problema morală, putem vorbi de drepturile omului ignorând dimensiunea morală? Ce facem cu ea?
Mi-a plăcut ce a spus acest tânăr, că el vrea doar în baza legii drepturi fixate în Constituţie. Vă reamintesc că în Constituţie şi în Codul familiei nu avem conceptul de cuplu homosexual.

Referindu-mă la aceste 3 aspecte – moral, legal şi procedural – fac un apel către CO ca acest film să nu fie difuzat, căci încalcă aceste prevederi.

E.Rîbca: Mulţumesc şi ofer cuvânt dlui Vasile Ciobanu.

V.Ciobanu: Am venit aici îmbrăcat aşa precum mi-i slujirea. Am venit ca cetăţean. Am venit la sesizarea Asociaţiei „Pro familia” care se ocupă de lucruri sănătoase.
Codul familiei prevede relaţia dintre bărbat şi femeie cu scopul naşterii, creşterii şi educării copiilor. Dragii mei, v-aţi născut dintr-o mamă şi un tată. Mă adresez ca unor copii. Pentru noi legea supremă din ţara aceasta este Sfânta Scriptură care ne spune că bărbaţii de la Roma, care practicau homosexualitatea, şi-au luat osânda asupra lor. Şi SIDA a fost trezită la viaţă din cuplurile homosexuale.
Este omeneşte să enunţăm pericolele care vin. Voi nu veţi avea bucuria copiilor, care să vă zică mămică, tăticule. În familiile homosexuale nu se nasc copiii. Avem şi problema demografică.
Am venit să zic să fiţi atenţi, măi copii, că nu este bine căci nu promovaţi viaţa, ci îndrăzniţi să numiţi familia ce nu este familie. Poporul nostru este axat pe familie. Toate dedicaţiile la Radio Moldova, unde este patrimoniul naţional, căci voi aveţi emisiuni sănătoase ce ţin de patrimoniu sănătos, ce sunt despre mama, tata, copii, nepoţi… Acum este ameninţată familia.
Apelez vouă, poate că sunteţi nişte copii şi nu înţelegeţi. Toate acestea deraiază de la normalitate. Această societate doreşte să prolifere, să se nască copii, să avem nepoţi.
Acesta este mesajul meu de sesizare a pericolului acestor răsturnări de la normalitate.
E.Rîbca: Ofer cuvânt dlui Ilie Ivancea, director al Agenţiei de Stat pentru Protecţia Moralităţii.
I.Ivancea: Sunt persoana neutră care am venit să ascult opiniile, pentru că obiectivul Agenţiei este contracararea tendinţelor de propagare a elementelor de pornografie, violenţă, sadism în lucrările de artă, mass-media.

Avem un Consiliu, format din 9 membri, care se convoacă şi primesc o decizie. Astăzi nu sunt pregătit să vă pun pe masă decizia Consiliului de experţi, căci sesizarea dlui V.Marian a parvenit la Agenţie vineri, iar astăzi este o sesizare din partea CCA. Nu am reuşit să convocăm Consiliul de experţi.
Părerea mea, în acest film nu văd elemente de pornografie, violenţă sau sadism. Totuşi depinde cum este privit. Nu sunt de partea nimănui. Depinde cum va fi înţeles de publicul nostru, care este destul de destructurat. Mai persistă acele tabuuri, care au rămas din perioada sovietică. Publicul nu este pregătit de a accepta acele schimbări, care au loc în Occident privind emanciparea sexuală.
Unii ar putea spune că cineaştii au avut scopul să sensibilizeze societatea noastră, că există un aşa fenomen în societate şi solicită toleranţă din partea publicului. Alţii ar putea spune că este o promovare, propagandă, publicitate acestor minorităţi sexuale. Trebuie să fim atenţi căci am călcat pe o greblă, societatea nu s-a liniştit după cazul cu cartea Sexul povestit celor mici.
Înainte de derularea acestui film, trebuie invitaţi specialişti în domeniu care ar putea face un cuvânt introductiv.

Aceasta este opinia unui expert, dar nu a Consiliului. Cred că săptămâna aceasta se va convoca Consiliul şi vă vom da un răspuns privind acest film.

V.Ciobanu: Am văzut aceşti doi tineri germani. Putem vorbi despre prietenie Dar aici intervine partea biologică! Apare cuplarea. Vă întreb: fondul seminal uman unde se duce? Biblia o numeşte scârnăvie.
E.Rîbca: Ofer cuvânt dlui Mihai Laşcu, Preşedintele sindicatelor militare.

M.Laşcu: Sunt reprezentant al Sindicatului în educaţie, pedagogie. Sunt şi Preşedintele Sindicatului colaboratorilor de poliţie.
Am avut ocazia de a privi acest film ieri. Mă voi expune ca reprezentant al societăţii civile. Sunt recunoscător societăţii că a păstrat acea curăţenie a sufletului. Dacă nu s-a reuşit în câteva zile de a convoca Consiliul de experţi în moralitate pentru aşa chestiune, atunci aceşti homosexuali şi-au atins scopul. Unele TV şi adepţii lor vor pune acest subiect în dezbateri.
Astăzi a menţionat şi părintele şi V.Filat că este familia şi viaţa intimă, care aparţine celor doi. De ce oamenii normali nu iese în stradă să facă parade? Să ne demonstrăm abilităţile noastre? Să arătăm ce facem acasă.
Uitaţi-vă ce fac, fiind finanţaţi din exterior. Fac încercări ca să iasă în public. Vă spun ca tată şi bunel că sunt îngrijorat că aceste persoane vor să șocheze societatea prin imaginea lor. S-a spus: duc o viaţă dublă şi această mă dereglează psihic. De acum eşti dereglat, dacă iei calea aceasta. Sunt mai puţini periculoşi cei bolnavi de SIDA şi narcomanii decât homosexualii, căci sunt recunoscuţi de societate ca bolnavi.
M.Laşcu: Acest film aduce un atac asupra moralităţii noastre. Ei sunt condamnaţi de multe confesiuni.

Dacă o patrulă de santinelă va reţine într-un WC public un bărbat şi o femeie, vor reacţiona la fel, căci este încălcată ordinea publică şi vor fi duşi la comisariat.
Este regretabilă plecarea din viaţă a oricărei persoană, însă făcând o analiză, într-adevăr totul e pus la punct, totul e organizat. Îmi pare rău că s-a sinucis, dar poate a conştientizat ce păcat a făcut şi şi-a ales calea cea dreaptă.

Mă adresez celor care vor lua decizia. Doriţi ca copii dvs. să fie homosexuali?
E.Rîbca: Vorbeam mai devreme că avem un demers din partea Coaliţiei Nediscriminare. Aş vrea să ofer cuvânt reprezentanţilor semnatarilor.

A.Frolov: Îmi pare rău că am fost ofensată, aceasta este problema întregului popor. Şi de-aceea astfel de filme, care vin cu informare, sunt foarte binevenite. Sper că nu vom avea parte de discriminare şi sper că cenzura să nu fie impusă.
O.Brega:  Cred că petiţionarul, care vă cere să cenzuraţi o categorie socială, este un diversionist care vă împinge în afara legii. Vă propune să încălcaţi articolul din Constituţie care zice că cenzura e interzisă şi că libertatea de exprimare este una fundamentală şi constituţională, asigurată şi de Convenţia europeană pentru drepturile omului. Dacă veţi interzice un film, veţi interzice o opinie, o informaţie. Este un caz pierdut la CEDO. Şi veţi încălca art.13 din Convenţia europeană a drepturilor omului, care interzice discriminarea. 

Mai mulţi oponenţi, au zis că heterosexualii nu fac parade şi nu-şi etalează preferinţele sexuale. Sunt din categoria heterosexualilor şi facem parade cu toate serialele, filmele, procesiunile religioase. Dacă veţi permite să difuzaţi acest film veţi reveni la normalitate. TV este întreţinută din banii cetăţenilor, inclusiv a celor câtorva de orientare sexuală netradiţională, deocamdată neacceptată.

Ca cineast, sunt regizor, filmul îmi pare destul de bun. Vă încurajez să-l acceptaţi în grilă.
E.Rîbca: Propun să trecem la etapa întrebări.

V.Ciobanu: O să insistaţi ca aceste relaţii să devină oficiale cu înregistrare?

O.Brega: Noi solicităm să fie difuzat filmul, căci este o problemă în societate.
V.Ghileţchi: Aş vrea să păstrăm discuţia în domeniul legal al drepturilor omului. Atunci când venim cu solicitarea drepturilor minorităţile sexuale, precum s-a menţionat în film, de protejare în muncă, subtil se promovează ideea de legalizare a cuplurilor homosexuale, dreptul de înfiere. Oare aceasta nu este o manipulare? Făcând referinţă legală că cineva a fost concediat din aceste motive, atunci acest film ar fi avut un drept moral să fie vizionat. Dar când se vine cu agendă subtilă, după mine încălcăm drepturile omului.
O.Brega: Nu încalc niciun drept prin faptul că îmi asigur libertatea de exprimare. Practica CEDO spune că într-o societate democratică, bazată pe drept, chiar şi opiniile incomode trebuie să fie asigurate de stat pentru difuzare. Acest film făcut deja prin contribuţii externe, va însemna un act de cenzură nejustificat.

V.Filat: Filmul este un atentat la sănătatea psihică a copiilor mei. Organizaţia care insistă la difuzarea acestui film au avocaţii lor. Copilul care a intrat în WC a rămas cu psihicul afectat.
A.Frolov: Nu a fost aşa, băieţii nu au făcut sex în WC. Ministerul Afacerilor Interne minte şi avem martori. Vă rog să nu calomniaţi.
M.Laşcu: Îmi cer scuze, dacă am fost emoţional. Vreau să spun că nu aveţi dreptate. Am făcut cunoştinţă cu dosarul. Nu calomniaţi colaboratorii de poliţie. Ei în continuare vor păstra ordinea publică. E clar că ai primit bani şi trebuie să promovezi filmul.
Se discută.

I.Batin: Sunt studentă în anul II şi deputat în Parlamentul tinerilor. Am vizionat filmul şi am audiat argumentele expuse azi. Unele nu au fundament. Sunt prezentate date statistice. Am verificat unele lucruri. Este vorba de rata divorţurilor printre cuplurile heterosexuale şi cele homosexuale. Filmul dat conţine informaţii eronate. Presa trebuie să prezinte lucrurile obiectiv şi corect. Însă filmul este foarte subiectiv.
Aţi mai spus că ei au probleme cu angajarea în câmpul muncii. Angajatorul solicită doar 5 documente şi nu cere informaţii despre orientarea sexuală, doar dacă salariatul de bunăvoinţă informează. Dar de ce ar face-o?

E.Rîbca: Vă mulţumesc. Propun o pauză de 10 minute.
După pauză

E.Rîbca: De obicei, pregătesc proiectele hotărârile ce urmează a fi adoptate. Însă la moment nu am un proiect. Vă rog să vă expuneţi părerile. Purcedem la etapa dezbaterilor şi rog să vă expuneţi opiniile.
A.Peru-Balan: Dnă A.Sîrbu a mai fost difuzat vreun film la TV Moldova 1 care a fost în situaţia actuală?

A.Sîrbu: Nu a fost.
A.Peru-Balan: Trebuie să ţinem cont de părerea Agenţiei privind Protecţia Moralităţii? Decizia noastră fără decizia lor va fi valabilă?
E.Rîbca: Nu văd o problemă dacă decizia noastră va fi în contradicţie cu o eventuală decizie a agenţiei.

R.Lozinschi-Hadei: Comisia de etică a văzut filmul?

E.Rîbca: Comisia de etică se ocupă de soluţionarea problemelor de etică privind comportamentul angajaţilor Companiei.

R.Lozinschi-Hadei: Dar Consiliul Artistic?
A.Sîrbu: El ar putea să ne consulte privind calitatea. Ei nu au privit. Noi am difuzat mai multe filme de la producătorii independenţi şi nu am consultat Consiliul Artistic.

V.Cucereanu: S-a pomenit de băiatul care s-a sinucis. Sinuciderea acelui băiat de 27 de ani m-a marcat foarte mult. M-am gândit câtă frică a băgat societatea în acest tânăr, dacă a mers la sinucidere. Pentru mine, acest film nu este despre homosexualitate, dar despre toleranţă. Eu cred că societatea trebuie educată în spiritul toleranţei. Eu cred că trebuie difuzat, dar într-o formă însoţită de nişte discuţii de controverse.
V.Meşină-Prodan: Consider că adevărul are multe fețe, iar treaba noastră este să le arătăm pe toate. Să nu ascundem nimic, căci altfel va fi cenzură. Totodată sunt mamă şi mi-am amintit că mulţi vorbeau de protecţia copiilor. Copilul meu avea 6 ani când a aflat de fenomenul homosexualităţii de la ştiri. Privea la ştiri şi a văzut nunta lui Elton John şi a întrebat despre aceasta. I-am explicat, căci nu poţi să-ţi protejezi copilul de informaţie.
V.Ţapeş: Nu punem la discuţie calitatea. Nu vreau să ne plasăm în locul lui I.Stalin, care a spus „este omul este problema, nu e omul – nu-i problema”. Pe timpuri conducătorii se mai pupau, dar nu ne-am schimbat orientarea. În film este o frază care mi-a atras atenţia. Fiecare film are un scop. Dacă promovăm acest subiect, mâine oamenii nu se vor simţi mai bine. Acestui film îi lipseşte cea de a doua opinie. Fiecare era să aleagă. Dacă ne pretindem a fi echidistanţi şi aducem doar o singură opinie, chiar şi acea discuţie de după film nu va pune punctele. Era să votez pentru, dacă era prezentă a doua opinie. Nu vrem să facem din ţânţar armăsar, căci ambii sunt periculoşi în anumite condiții. Astăzi au fost prezentate ambele opinii ale părţilor. Eu votez împotriva difuzării acestui film.
M.Şlapac: Sunt adepta discuțiilor tuturor întrebările din societate, şi aceasta este o problemă mai puţin discutată. Dacă facem tabu, atunci interesul va fi mai mare. Pe mine însă mă deranjează calitatea filmului. Nu sunt specialist în filmologie, dar se vede că a fost făcut în grabă, în scopuri comerciale. Nu a fost convingător pentru mine şi mă tem că va trezi doar repulsie din partea telespectatorilor. Nu înţeleg scopul realizatorilor filmului. Am mai văzut filme despre homosexuali. Erau făcute foarte bine şi înţelegeai că este o realitate. Dar calităţile estetice ale acestui film nu mi-au părut atrăgătoare. Dacă era o calitate artistică mai bună votam. Acum mă voi abţine de la vot.
R.Lozinschi-Hadei: Am remarcat nişte tehnici de manipulare. Eu am privit filmul şi vă asigur că nu o să-mi schimb orientarea sexuală. Decide fiecare pentru el, singur. Uneori fructul interzis este mai plăcut, trebuie să fii informat. Dar dacă pe cineva deranjează subiectul poate închide televizorul.

Am oroare de dosarele RM pierdute la CEDO, aşa că voi vota pentru difuzarea filmului.

A.Peru-Balan Aurelia: Mie mi se pare că retorica acestui film nu este una informativă, cognitivă. Filmul are un mesaj profund de promovare. Nu cred că trebuie să importăm unele vicii din Europa. Filmul este rupt din realitate, descriind despre un cuplul din Germania. Nu cred că postul public este cea mai indicată sursă media care să promoveze şi să difuzeze acest film. Fiind conservă şi creştină, voi vota contra difuzării.
R.Lozinschi-Hadei: Dacă aprobăm difuzarea filmul trebuie precedat sau succedat de anumite discuţii la subiect. La fel cum s-a întâmplat aici.
E.Rîbca: S-a menţionat că filmul nu este realizat de Companie. IPNA nu are obligaţia de a difuza acest film. S-a discutat mult despre informare şi promovare a acestei realităţi. Potrivit legislaţiei în vigoare, art.51 din Codul audiovizualului, Compania este obligată să reflecte realităţile din societate. Când am avut o întâlnire cu pichetanţii am zis că este o realitate în RM. Am vorbit azi de sinucidere, de cazul de la Trebujeni, dar suntem o ţară exportatoare de tineri. Trebuie să existe informare în societate.
Sunt şi eu tată. Mă gândeam când am privit acest film că există un pericol pentru generaţia în creştere. Dar avem multe alte pericole cum ar fi alcoolul și drogurile. Dacă nu informăm despre această realitate, nu educăm tânăra generaţie, nu înseamnă că-i protejăm. Avem şi violuri și trafic de fiinţe umane. În acest caz pentru a evita asemenea situaţii, oare nu trebuie să informăm societatea? Un alt pericol este această realitate.
Totuşi, starea mass-media din RM de a nu difuza o informaţie la acest subiect, oare înseamnă că ne protejăm? Mă întreb: dacă evităm difuzarea lui ne vom lipsi de cazuri precum cel care a fost la Trebujeni?
Avem Legea cu privire la libertatea de exprimare ce stabileşte standarde înalte pentru libertatea de exprimare. Art.4 stipulează:
(1) Statul garantează libertatea de exprimare a mass-mediei. Nimeni nu poate interzice sau împiedica mass-media să răspândească informaţii de interes public decât în condiţiile legii.
(2) Mass-media are sarcina de a informa publicul asupra problemelor de interes public şi de a efectua, în conformitate cu responsabilităţile sale, investigaţii jurnalistice în probleme de interes public.
(3) Pe lângă garanţiile prevăzute la art.3, libertatea de exprimare a mass-mediei admite şi un anumit grad de exagerare sau chiar provocare, cu condiţia să nu se denatureze esenţa faptelor.

Dacă nu va fi difuzat filmul, aceasta nu ne garantează că această realitate va dispărea. Sunt adept al opiniei că urmează să informăm societatea. Susţin difuzarea acestui film, dar că difuzarea filmului să fie urmat de dezbateri televizate.

Poate este cazul să ne gândim la dezbateri la această temă. Cred că este o cale, care apropie societatea de informare.

Cred că putem purcede la următoarea etapă. Am asigurări din partea administraţiei că acest film să nu fie difuzat până la Crăciun de stil vechi.

Au fost înaintate propunerea de a difuza acest film, urmată de dezbateri televizate şi propunerea de a nu difuza filmul.
V.Ghileţichi: Vă mulţumesc. Cred că aici am vrut să ajung – informare versus promovare. Dacă am urmări informarea, nu este a doua opinie, dacă aducem şi promovăm o idee care nu este constituţională, mă întreb dacă este informare sau promovare. Dacă era cu adevărat apărarea drepturilor omului, eram un susţinător. Mă întreb şi eu dacă acest film informează sau promovează.
E.Rîbca: Stimaţi colegi pot supune votului propunerile? Prima propunere – difuzării filmului, însoţită de dezbateri televizate.
S-a votat:
„Pentru” – 4 voturi (E.Rîbca, V.Cucereanu, V.Meşină-Prodan 

                                R.Lozinschi-Hadei).
„Împotriva” – 2 voturi (A.Peru-Balan, V.Ţapeş).
„Abţinut” – 1 vot (M.Şlapac).
E.Rîbca: Conform art.16 din Regulamentul CO, hotărârile se aprobă cu majoritatea membrilor prezenţi la şedinţă. Mulţumesc pentru prezenţă la şedinţă.
Stimaţi colegi, continuăm şedinţa.
R.Lozinschi-Hadei: Mă interesează opinia dnei A.Sîrbu.
A.Sîrbu: Noi încercăm să nu discriminăm pe nimeni, dar nu înseamnă că promovăm. Dacă aceste produse corespund standardelor profesionale şi de calitate, noi le vom difuza.
Se discută.

E.Rîbca: Dacă un membru al CO a propus să punem la vot o propunere, sunt obligat să o fac. Pot să pun la vot propunerea de a stabili durata dezbaterilor? Cine este pentru durata de 20 de minute?

S-a votat: „Pentru” – 0 voturi.

E.Rîbca: În acest caz rămâne la discreţia administraţiei.
Dacă nu mai sunt discuţii propun să trecem la următorul subiect.
C.Fusu: Nu am vrut să mă implic, pentru că nu am dreptul. Nu-mi doresc ca opinia mea să vă influenţeze decizia.
În opinia mea societatea este destul de intolerantă, aceasta am observat și azi, şi în campania electorală. În timpul sovietic nu era SIDA, droguri, şomaj, sex, violenţă în familie. Faptul că despre ele nu se vorbea nu însemna, că nu existau. Este mai bine să cunoşti realităţile, să fii pregătit când te ciocneşti cu unele realităţi şi să ştii cum să te protejezi pentru că decizia îţi aparţine.
Un copil neinformat ce nu ştie să se descurce, poate rămâne marcat. Sunt de acord cu dna M.Şlapac, că filmul este de o calitate proastă, făcut în grabă.

A.Peru-Balan: Consider că TV noastră este foarte deschisă tuturor proiectelor organizaţiilor ne-guvernamentale.
E.Rîbca: Mai avem o chestiune importantă. Este vorba despre bugetul Companiei. În mape aveţi proiectul bugetului modificat pentru anul 2010.

Am doar o singură obiecţie – uzura mijloacelor fixe. Compania are 4 jurişti, problema e cunoscută de la fosta şedinţă. Nu am un răspuns din partea acestora. Nu voi vota pentru uzură mijloacelor fixe, prevăzută în proiectul bugetului modificat pentru anul 2010.

Cine este pentru aprobarea noului buget fără compartimentul uzura mijloacelor fixe?
S-a votat: “Pentru” – unanim (7 voturi).

E.Rîbca: La Diverse are ceva de spus dna A.Peru-Balan.

A.Peru-Balan: Eu voi da citirii demersulului, pe l-am adresat dnei A.Sîrbu. Au fost 4-5 dezbateri cu aripa tânără a partidelor. Am aflat că este un proiect finanţat. Eu solicit: înregistrările tuturor emisiunilor de dezbateri, cu participarea membrilor structurilor de tineret din cadrul partidelor politice din RM, organizate la TV Moldova 1, de comun cu Consiliul Naţional al Tineretului din Moldova, în perioada campaniei pentru alegerile parlamentare anticipate din 28 noiembrie 2010; sursa şi suma finanţării acestor dezbateri; lista beneficiarilor din această sumă intrată pe contul Companiei “Teleradio-Moldova” sau alocată de Companie; concretizarea sumei, ridicată de fiecare beneficiar şi a genului de serviciu prestat pentru această sumă.
E.Rîbca: Aţi înregistrat în cancelaria CO?

A.Peru-Balan: Da.
E.Rîbca: Vom urmări realizarea acestui demers. Propuneri mai sunt? Nu sunt. Atunci propun să încheiem şedinţa.

S-a votat: “Pentru” – unanim (7 voturi).

Şedinţa s-a finisat la 20:40

